བློ་གྲོས་ཕུན་ཚོགས་ནི་༡༩༤༧ལོར་སྡེ་དགེ་སྨན་ཤོད་ཅི་ཇོ་གྲོང་ཏུ་བཙས་ཤིང་ཆུང་དུས་ནས་ནང་ཆོས་དང་།བོད་སྨན་རིག་གཞུང་།སྲོལ་རྒྱུན་ལག་ཤེས།སྲོལ་རྒྱུན་སྤྱི་ཚོགས་ཤེས་རིག་བཅས་ལ་སློབ་སྦྱོང་བྱས།ཁོང་གིས་མི་ལོ་བཞི་བཅུ་ལྷག་གི་རིང་ལ་བོད་སྨན་གྱི་ཕྱག་ལས་གནང་ཞིང་རྫོང་སར་བོད་སྨན་ཁང་བཙུགས།ཞིང་འབྲོག་དབུལ་པོའི་ས་ཁུལ་ལ་སྨན་རིན་མ་གནས་ལས་མི་ལེན།ཆེས་དབུལ་པོ་ལ་དགེ་སྨན་སོགས་གཞན་ཕན་ཁོ་ནའི་སྨན་བཅོས་ཀྱི་ཕྱག་ལས་རྒྱུན་སྐྱངས།ཁོང་གིས་ད་དུང་བོད་ཀྱི་གསོ་རིག་དང་།ལོ་རྒྱུས།ནང་ཆོས་སྐོར་སོགས་གསར་རྩོམ་དང་བསྡུ་བསྒྲིག་བཅས་པོ་༣༠ལྷག་ཡོད་ལ།སྐུ་སྒེར་ནས་དཔེ་རྙིང་གློག་ཀླད་དུ་འབྲུ་ལེན་ཞུས་པ་པོད་བརྒྱད་ཅུ་བརྒལ་ཡོད།ཐང་ཁ་དང་བླུགས་བཟོ།ཤིང་བརྐོས།འཇིམ་བཟོ་སོགས་བོད་ཀྱི་དམངས་ཁྲོད་ལག་ཤེས་རིགས་བཅོ་ལྔ་ཙམ་སྨད་ཤོད་ས་ཁུལ་ཏུ་ཟབ་སྦྱོངས་འཛིན་གྲྭ་བཙུགས་ཡོད་ལ་སྨད་ཤོད་ནི་བོད་ཀྱི་ལག་ཤེས་ཀྱི་ཕ་ཁྱིམ་ལྟ་བུའི་སྙན་པའི་གྲགས་པས་ཁྱབ།